Diari Oficial de la Generalitat Valenciana


Sumari del DOGV 2241, del 07-04-1994 (1994/831075)

RESOLUCIÓ de 21 de març de 1994, de la Direcció General de Relacions amb les Corts i del Secretariat del Govern, per la qual es disposa la publicació del conveni marc de col.laboració entre la Conselleria d'Educació i Ciència i la Federació Valenciana de Municipis y Provincies, per a la mútua cooperació en aspectes relatius a l'àmbit educatiu.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2241

Data del DOGV
:   07-04-1994

Secció del DOGV
:   ALTRES DISPOSICIONS

Número del document
:   1994/831075


Data del document
:   21-03-1994

Organisme emissor
:   Conselleria de Educació i Ciència

Tipus de document
:   Resolució

RESOLUCIÓ de 21 de març de 1994, de la Direcció General de Relacions amb les Corts i del Secretariat del Govern, per la qual es disposa la publicació del conveni marc de col·laboració entre la Conselleria d'Educació i Ciència i la Federació Valenciana de Municipis y Províncies, per a la mútua cooperació en aspectes relatius a l'àmbit educatiu. [94/2043]  
Subscrit, després de la tramitació prèvia reglamentària, entre la Conselleria d'Educació i Ciència i la Federació Valenciana de Municipis i Províncies, el dia 10 de febrer de 1994, un conveni marc de col·laboració per a la mútua cooperació en aspectes relatius a l'àmbit educatiu, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana el conveni esmentat, que ha quedat inscrit en el Registre de Convenis amb el número 0002/94, i que figura com a annex d'aquesta resolució.  
València, 21 de març de 1994.- El director general de Relacions amb les Corts i del Secretariat del Govern.  
Conveni marc de col·laboració entre la Conselleria d'Educació i Ciència i la Federació Valenciana de Municipis i Províncies per a la mútua cooperació en aspectes relatius a l'àmbit de l'educació.  
Reunits  
D'una part, el Sr. Joan Romero i Gonzàlez, conseller d'Educació i Ciència de la Generalitat Valenciana.  
I d'una altra part, el Sr. Josep Sanús i Tormo, president de la Federació Valenciana de Municipis i Províncies   
Manifesten  
Que tant en la Llei Orgànica 8/1985, de 3 de juliol, Reguladora del Dret a l'Educació, en la seua disposició addicional segona, com la Llei 7/1985, de 2 d'abril, Reguladora de les Bases de Règim Local, en l'art. 25. 2. n), preveuen la cooperació entre les corporacions locals i l'administració educativa.   
Que la Llei Orgànica 1/1990, de 3 d'octubre, d'Ordenació General del Sistema Educatiu, comporta un avanç decisiu en l'articulació de les relacions entre les corporacions locals i l'administració educativa en propiciar, a través de la seua disposició addicional disset, una participació activa de les corporacions locals en l'àmbit educatiu, en el marc d'una concepció més descentralitzada de l'educació i més estretament relacionada amb l'entorn.   
Que la Llei 4/1983 de la Generalitat Valenciana, d'ºs i Ensenyament del Valencià disposa les mesures oportunes per a impulsar l'ús del valencià en tots els camps de la nostra societat i, especialment, en l'administració i l'ensenyament, objectiu en què la Federació Valenciana de Municipis i Províncies manifesta la voluntat i el compromís de participar activament, a través de les resolucions de la 5ª assemblea general, realitzada a Alacant el 1992.  
Que la col·laboració institucional sembla un instrument idoni per a optimitzar els recursos públics i rendibilitzar al màxim els esforços i les actuacions de cadascuna de les administracions, per la qual cosa les dues parts que subscriuen aquest conveni marc acorden les següents  
Clàusules  
Primera. L'objecte d'aquest conveni marc és impulsar la col·laboració i l'assistència mútues de les parts sotasignades en els següents àmbits d'actuació:  
- Promoció de l'ús del valencià en l'administració local.  
- Utilització de les instal·lacions dels centres públics de nivell no universitari.  
- Transport universitari.  
- Transport escolar d'alumnes matriculats en els períodes d'ensenyament obligatori.  
- Gestió i finançament de menjadors escolars.  
- Implantació de programes d'iniciació professional.  
- L'educació infantil.  
- L'educació de les persones adultes.  
- Els programes de garantia social.  
- Els ensenyaments de règim especial.  
- Els gabinets psicopedagògics.  
- Manteniment i conservació dels edificis destinats a centres d'Educació Infantil i de Primària.  
- Qualsevol altre aspecte que redunde en la millora del sistema educatiu.   
Segona. Les actuacions concretes a dur a terme seran determinades mitjançant convenis singularitzats que inclouran totes les especificacions necessàries.  
Tercera. Aquests convenis singularitzats estaran signats, per part de la Generalitat Valenciana, pel conseller d'Educació i Ciència, i per part de la Federació Valenciana de Municipis i Províncies, pel seu president.  
La FVMP difondrà i recomanarà entre els ajuntaments de la Comunitat Valenciana l'adhesió als respectius convenis singularitzats. Independentment dels compromisos adquirits pels signants dels respectius convenis singulars, només es podran acollir directament, per al que s'hi disposa, aquelles corporacions locals que expressament els ratifiquen.  
Quarta. La iniciativa o l'execució de les activitats proposades en els convenis singularitzats correspondrà a qualsevol de les institucions signants i les contraprestacions econòmiques s'establiran en cada conveni en concret.  
Cinquena. Aquest conveni entrarà en vigor el dia de la signatura i la seua durada serà indefinida, llevat del cas que qualsevol de les dues institucions comunique a l'altra, per escrit i en el termini mínim de sis mesos d'antelació, que el vol modificar o cancel·lar.  
Sisena. En el termini d'un mes després de firmar aquest conveni es constituirà la comissió mixta entre la Conselleria d'Educació i Ciència i la Federació de Municipis i Províncies. L'objectiu d'aquesta comissió mixta és l'establiment d'un pont de comunicació entre ambdues institucions i un òrgan de seguiment i mediació dels distints convenis singulars, i també un òrgan de consulta i assessorament de les disposicions legals que, en l'àmbit de l'educació i la ciència, incidesquen en les corporacions locals.  
La comissió estarà formada per un nombre paritari de membres. Per part de la Federació Valenciana de Municipis i Províncies, seran el president i els portaveus de la comissió d'educació, i per part de la Conselleria d'Educació i Ciència, els nomenats pel conseller.  
La comissió es reunirà ordinàriament una vegada cada tres mesos i, amb caràcter extraordinari, sempre que ho sol·licite una de les parts.  
La secretaria de la comissió serà exercida per la secretària tècnica de la Federació Valenciana de Municipis i Províncies.  
Així ho manifesten i acorden, i com a prova de conformitat signen per triplicat i a un sol efecte aquest conveni marc.  
València, 10 de febrer de 1994  
El conseller d'Educació i Ciència: Joan Romero i González.  
El president de la Federació Valenciana de Municipis i Províncies: Josep Sanús i Tormo.